
Politici ešte stále nič nepochopili

Inak by nemohli vydávať za úspech schválenie rozpočtu, v ktorom naplánovali výdavky, ktoré o 27 % prevyšujú očakávané príjmy. Zlaté časy, keď sa na financovanie sekery vo verejných financiách dalo bez problémov požičať, práve končia. Neúspešné snahy o predaj slovenských dlhopisov sú toho neúprosným dôkazom. Povedané úplne na rovinu: ak by nám v roku 2012 nikto nepožičal, ísť podľa schváleného rozpočtu na rok 2012 by znamenalo vydať sa plnou parou vpred po krátkej ceste, na ktorej konci nie je nič iné len bankrot.

Politici ešte stále nič nepochopili. Inak by nemohli tak nerozvážne ustupovať mzdovým požiadavkám, ktoré budú znamenať navyšovanie verejných výdavkov v budúcnosti. Sestry, lekári, učitelia, vojaci, policajti, sudcovia, úradníci. Spolu s mnohými ďalšími majú pocit, že si zaslúžia vyššie platy. Oprávnenosť či neoprávnenosť tohto pocitu v tejto chvíli ponechajme bokom. Podstatné totiž je, že rok 2012 nebude o navyšovaní platov. V lepšom prípade bude o ich zmrazovaní, v horšom prípade o ich znižovaní, o prepúšťaní zamestnancov, resp. o znižovaní platov a prepúšťaní zároveň. Za tejto situácie ustupovať mzdovým požiadavkám a tieto dokonca betónovať v legislatíve znamená dnes ľahkovážne nielen sľubovať, ale aj zaväzovať sa  k niečomu, čo zajtra nebude môcť nikto splniť.

Politici ešte stále nič nepochopili. Inak by nemohli rozdávať koncoročné odmeny rádovo v miliónoch eur ako keby mal rok 2011 skončiť nejakým závratným finančným úspechom. Všetkým radodajným ministrom treba s najvyššou naliehavosťou pripomenúť, že rozpočet, podľa ktorého štát hospodári v tomto roku, bol schválený tak, že príjmy nám stačili len na 9 mesiacov a 10 dní. Obrazne povedané, od 11. októbra až do konca roka výdavky financujeme z požičaných peňazí. Je teda nezodpovedné míňať peniaze, ktoré síce rezorty vo svojich kapitolách majú schválené, ale nemuseli byť vynaložené.

Politici ešte stále nič nepochopili. Inak by sa nemohli tváriť, že tak vysoký schodok vo verejných financiách vyrieši zvyšovanie daní. Nevyrieši. Na Slovensku niet dane, ktorej zvýšenie by túto obrovskú dieru dokázalo zaplátať. Navyše, zvýšenie daní automaticky neznamená zvýšenie príjmov, ale často naopak ich zníženie a zväčšenie tieňovej ekonomiky. 

Politici ešte stále nič nepochopili. Inak by nemohli zastierať vážnosť situácie rozpočtom, ktorý je zúfalo deravý, rozdávaním peňazí, ktoré nemáme a navrhovaním opatrení, ktoré nič neriešia.

